medieval-data/medieval-letters huggingface dataset:
EPISTOLA CLV. [WIBALDI ABBATIS AD EPISCOPUM MINDENSEM.]  Ut ecclesiam Kaminatensem reconciliare dignetur.   (Anno 1149.)
Author: Wibaldus Corbeiensis

Reverendo Patri suo et domino H. venerabili Mindensis Ecclesiae episcopo, WIBALDUS Dei gratia id quod est in Ecclesia Catholica, exiguas orationes et devotum servitium.

Fratres nostri dum juxta mandatum domini papae, et domini regis ad restaurationem Kaminatensis ecclesiae laborant, ab inimico totius salutis tentati et exacerbati fuerunt. Nam quidam puer monachus de culmine templi, cui tunc retegendo insistebant, lapsus in pavimento ecclesiae collisus exspiravit, nullo tamen cruore effuso. Unde advoluti animo pedibus vestrae sinceritatis rogamus, ut pro reverentia domini papae, et pro honore domini regis et regni, juxta discretionem vobis a Deo concessam provideatis, ne locus ille divinis pro hoc officiis privetur. Dolemus valde quod desiderato et toties expetito colloquio vestro frui non potuimus, cum vobis in veritate servire et vos honorare parati sumus.
EPISTOLA CLVIII. WIBALDI ABBATIS AD SUOS CORBEIENSES.  De H. et A. ministerialibus Corbeiensis monasterii in ejus gratiam receptis.   (Anno 1449.)
Author: Wibaldus Corbeiensis

Frater WIBALDUS Dei gratia Corbeiensis abbas dilectis in Christo fratribus et filiis Corbeiensibus monachis benedictionem et vitam usque in saeculum.

Venientes ad nos Stabulaus ministeriales Corbeiensis Ecclesiae H. et A. qui, ut nostis, equos nostros apud Corbeiam furati fuerunt, se more gentis suae evaginatis gladiis in maximo populi conventu nostrae misericordiae dediderunt. Qua humilitate et insolito ensium spectaculo, nec non labore longioris viae super ipsos miserando permoti, Stabulenses nostri tam fratres, qui omnes in ecclesia praesentes aderant, quam ministeriales Ecclesiae nostrae, quorum maxima pars alia de causa ad nos ea die convenerat, cum ingenti precum instantia apud nos licet invitos et renitentes effecerunt, ut eos in gratiam reciperemus, et tam de eorum peccato quam de poena et satisfactione ex consilio et sententia vestra et ministerialium Corbeiensis Ecclesiae diffiniremus. Eapropter scripsimus domino nostro Patherburnensi, ut eos ab excommunicationis vinculo, quo innodati erant, sub praedictae conditionis firmitate absolvat, et usque ad reditum nostrum ad vos pacem in terra habere permittat.
EPISTOLA CLIX. G. ABBATIS SOLEMNIACENSIS AD WIBALDUM ABBATEM.  Ut pro Solemniacensibus gratias agant S. Remaclo qui eos a tribulationibus eripuit.   (Anno 1149.)
Author: Wibaldus Corbeiensis

Charissimo nostro et cum omni reverentia nominando GUIBALDO domino abbati S. Remacli de Arduenna G. suus abbas Sancti Petri Solemniaci ire de virtute in virtutem et videre Deum deorum in Sion.

Ante omnia charissimi petimus, quatenus communi Patri nostro sancto Remaclo gratias agere et preces pariter fundere ut filii domestici pro nobis fratribus vestris dignemini. Gratias, inquam, quia nos, opitulante Deo, de magnis tribulationibus pius Pater erutos in magna pace ad praesens constituit, preces etiam nihilominus fundere, quatenus sicut hactenus bene consuevit, patrocinari nobis usque in aeternum non desinat. De vestris autem necessitatibus scire volumus, quomodo erga vos pius Pater et patronus operetur et opituletur. Valete, fratres et domini.
EPISTOLA CLX WIBALDI ABBATIS AD SOLEMNIACENSES.  Respondet ad praecedentem.
Author: Wibaldus Corbeiensis

Reverendo Patri suo et domino G. sanctae Solemniacensis Ecclesiae venerabili abbati et fratribus ibidem Deo militantibus frater GUIBALDUS Dei gratia ecclesiae Beati Remacli servus, quae est in Stabulaus, salutem in eo qui mandat salutes Jacob.

Litterae vestrae ad nos per pueros perlatae vestrae prosperitatis et sospitatis indices fuerunt, quae tanto propensiore gaudio repleverunt, quanto per ipsas fuimus certiores, quod fides vestra, quae per dilectionem operatur, firmissime tenet et nullatenus dubitat, omne datum optimum et omne donum perfectum desursum esse et a Patre luminum descendere. Levastis si quidem oculos vestros in montes, unde venit auxilium vobis, quando religiose de communis Patris et patroni nostri sanctissimi videlicet confessoris Christi Remacli meritis cogitantes, ejus patrocinio estis assecuti quod communia peccata praepedire videbantur. Et licet eruditio vestra et devotio abunde intelligat eisdem studiis conservandam prosperitatem, quibus eam adepti estis, tamen vestra sollicitudo non arbitratur esse otiosum, si et vos filiali et intimo affectu commoneamus, et vos in idipsum supplicibus votis adjuvemus. Nam vestra prosperitas nostra est, et in tantum sunt nobis omnia vobiscum communia, ut nihil alienum, nihil segregatum judicemus, nisi quantum intervallis locorum, quibus valde invidemus, spatio longiore distamus. Et quoniam de rerum nostrarum habitudine pia vos animi anxietas permovet, sciat vestra sinceritas, quod in labore hominum sumus, et cum hominibus flagellamur, quia tantarum et tam remotarum rerum procuratores nunquam vel raro absque vexatione tempus praeterire possumus. Caeterum res nostras Deo propitio per merita et intercessionem venerandi pastoris et patroni nostri Remacli moderante, summa rerum salva est, licet de partibus aliquantulum depereat. Nosque in persona sani et incolumes sumus, et vestri in veritate amatores. Remittetis nobis circa tempus autumnale caecum vestrum latorem praesentium, cui etiam ductorem viae praebebitis, et per ipsum nobis quatuor cuniculos, duos videlicet mares et duas feminas mittetis.
EPISTOLA CLXI. WIBALDI ABBATIS AD H. TRAJECTENSEM EPISCOPUM.  De providendo pastori Ecclesiae de Lienward.   (Anno 1149.)
Author: Wibaldus Corbeiensis

Reverendo Patri suo et domino H. venerabili sanctae Trajectensis Ecclesiae episcopo, frater WIBALDUS Dei gratia id quod est in Ecclesia catholica, exiguas orationes et devotum servitium.

Sicut vestrae celsitudini jam ante suggessimus, clericis qui Ecclesiam de Lienward tenuerunt, et praebendam et beneficium abjudicari fecimus propter tria capitula, quorum singula poterant esse peremptoria. Primo quod donum altaris et curam animarum a vobis suscipere neglexerunt, unde eadem Ecclesia, quae est Corbeiensis Ecclesiae possessio, in jus vobis proprietarium adjudicata est, sed per gratiam et misericordiam vestram nobis et monasterio nostro omni cum integritate restituta est. Secundo quod censum ex antiquo jure debitum jam per biennium solvere neglexerunt. Tertio quod decurso jam nostrae praelationis apud Corbeiam trium fere annorum spatio neque ad nos venerunt, nec debitam reverentiam et honorem exhibuerunt. Quae cum ita sint, misimus ad pedes vestrae sanctitatis Corbeiensis Ecclesiae camerarium, sub tali discretae moderationis mandato, ut, quoniam personam vobis exhibere, quae curam ejusdem Ecclesiae susciperet, praecepistis, si favor vester circa aliquam personam inclinatur, eam vobis ex nostra, salvo jure nostro et censu Ecclesiae, praesentare debeat, quae quidem persona, licet sola curam accipiat, tamen in quarta parte praebendae a vobis ordinabitur. Quod si etiam de tribus reliquis praebendis vestrae discretioni placuerit, ut aliqua persona vobis grata investiatur, etiam in hoc vestrae voluntati libenter obtemperabimus. Si vero nulla de amicis vestris ordinandis vobis voluntas exstat, personam, quam ei ex nomine designavimus, vobis praesentabit. Ad cumulandum quoque beneficium, quod nobis liberaliter impendistis, et ad promerendum cumulatius nostrae servitutis augmentum, quod bono inchoastis principio, fine optimo terminetis et nos de amico vobis amicissimum faciatis.
EPISTOLA CLXII. CONRADI IMPERATORIS AD WIBALDUM.  Laudat ejus fidelitatem, significatque se in octava Pentecostes pervenisse Ratisbonam.   (Anno 1149.)
Author: Wibaldus Corbeiensis

CONRADUS Dei gratia Romanorum rex augustus, W. dilecto suo venerabili Chorbegensis Ecclesiae abbati, gratiam suam et omne bonum.

Quia inter universos regni nostri principes nullus est repertus, qui fidelius vel nobis vel filio nostro pro posse suo post discessum nostrum astiterit, specialiter fidelitati tuae tam factis quam verbis grates referre intendimus. Scire itaque te volumus, sanos et bene valentes in octava Pentecostes Ratisbonam pervenisse, quia id maxime te desiderare cognovimus.
EPISTOLA CLXIII. WIBALDI AD CONRADUM IMPERATOREM.  Congratulatur ei de reditu e sacra expeditione, hortatur ut injuste oppressos adjuvet, et conqueritur de episcopo Mindensi.   (Anno 1149.)
Author: Wibaldus Corbeiensis

Inclyto triumphatori a Deo coronato et exaltato serenissimo domino suo CONRADO Romanorum imperatori augusto, F. WIBALDUS Dei et vestra id quod est in Ecclesia Catholica, salutem in eo qui dat salutem regibus.

Sicut infidelium mentes de insperato adventu vestro nimium consternatae sunt, ita fidelium vestrorum animi tanto coelestis muneris beneficio plurimum sunt exhilarati. In quorum numero nostra parvitas non immerito aggregata tanto exsultat gaudio, ut cum propheta Jacob dicere possimus: Sufficit mihi, vadam et videbo Dominum meum. Et nos quidem qui semper animo et oratione atque fide vobiscum fuimus, jam in ipso imperii vestri ingressu corporali praesentia vobis occurrissemus, nisi rapinae et incendia quotidianis pressuris Lotharingiam et praecipue miseram Arduennam afflictarent, in qua miseriarum dimicatione, tanquam in acie succinctos acerba necessitas nos stare compellit. Et, quoniam desideranti vos et jam fere labenti patriae divina pietas sanum et incolumem restituit, porrigite salutarem dexteram oppressis, sublevate pupillos, defendite viduas, subvenite Catholicae Ecclesiae, quod tanto nunc potentius atque efficacius complere poteritis, quanto excellentiam vestram coelestis majestas mirabilibus et inopinatis triumphis per incredibiles labores et extrema pericula sua clementi protectione provexit. Virtus vestra et industria per Dei potentiam alte terribilem vos inimicis effecerunt: unde et mora abjicienda est, et dum cuncta pavent, utendum est ratione temporis, et curvanda sunt quae jam flecti coeperunt et ante corda rebellium percellenda, quam convalescere a metu incipiant. Conquerimur autem serenitati vestrae, quod Mindensis episcopus plurimum nos gravat, et hactenus impedivit de his rebus, quas Corbeiensi Ecclesiae attribuistis, Kaminatam videlicet et Visbick, et in Kaminata quidem, ubi fratres nostros jussu vestro ordinavimus, divinum officium celebrari prohibuit, de cujus possessione mediam fere partem amisimus. In loco vero VISBICK nunquam intravimus, nec passum pedis de tota possessione ibi pertinente adhuc obtinuimus, prohibente hoc Mindensi episcopo et comite Adulpho de Scowenborch, ubi etiam ipse Mindensis episcopus res monasterii per fratres Cappenbergenses ordinavit. Pro qua re Corbeienses, qui vobis de pecunia juraverant, solvere, tota Ecclesia reclamante, non potuerunt. Quantas vero adversitates et quantas expensas pro eisdem locis sustinuerimus, plenius suo tempore vestrae clementiae genibus affusi referemus. Et nunc quantum vestra majestas dignabitur, et quantum nostra mediocritas sustinere valet, de statu vestro et regni nobis fidelibus vestris significare non abnuatis. Victorem vos et incolumem conservet omnipotens Deus.
EPISTOLA CLXIV. EUGENII PAPAE III AD CONRADUM IMPERATOREM.  Consolatur de infelici expeditionis Hierosolymitanae exitu, mittitque ad eum nuntios, cupiens de ipsius statu informari.   (Anno 1149.)
Author: Wibaldus Corbeiensis

EUGENIUS episcopus, servus servorum Dei charissimo in Christo filio CONRADO illustri Romanorum regi, salutem et apostolicam benedictionem.

Cum in hoc mundo cuncta mutabilitatis ordo corrumpat, etc. Vide in Eugenio papa III, ad an. 1153.
EPISTOLA CLXV. G. CARDINALIS AD WIBALDUM ABBATEM.  Mandat ut ad se veniat ipsius consilio usurum.   (Anno 1149.)
Author: Wibaldus Corbeiensis

G. Dei gratia sanctae Romanae Ecclesiae diaconus cardinalis et apostolicae sedis legatus, venerabili fratri WIBALDO abbati Stabulensi, salutem et dilectionem.

Fraternitati vestrae praesentibus scriptis notificare decrevimus, quod peracta legatione domini papae in Polonia ad partes Saxoniae devenimus, ibique pro complenda legatione ejusdem domini nostri de constitutione episcoporum in Leutitia, seu etiam pro negotio ducis Lotharii quod vobis non exstat incognitum, moram necessario facimus. Quia vero in utroque negotio vestro auxilio seu consilio summopere indigemus, fraternitatem vestram attente rogamus, atque ex parte domini papae et domini cancellarii vobis mandamus, quatenus, his susceptis litteris, omni occasione ac dilatione postposita, ad nos veniatis, ut in praedictis negotiis, sicut oportet, et dominus papa confidit, assistere valeatis.
EPISTOLA CLXVI. WIBALDI ABBATIS AD G. CARDINALEM.  Respondet ad praecedentem.   (Anno 1149.)
Author: Wibaldus Corbeiensis

Reverendo Patri suo et domino G. venerabili sanctae Romanae Ecclesiae diacono cardinali apostolicae sedis legato, F. WIBALDUS Dei gratia id quod est in Ecclesia Catholica, exiguas orationes et devotum servitium.

Postquam de transitu vestro in Poloniam vera relatione comperimus, longo tempore apud Corbeiam in ea exspectatione solliciti atque suspensi fuimus, ut in reditu vestro competenter vobis occurrere possemus, et tam devotum quam debitum tum in persona tum in rebus obsequium pro reverentia domini papae et domini cancellarii, et pro vestrae personae honorificentia, cum omni fide et sinceritate exhiberemus. Sed quoniam crebra mala, quae Lotharingiam et praecipue Arduennam nostram assiduis praedis atque rapinis et incendiis affligunt, nos illac transire compulerint, et quotidianis pressuris tanquam in acie dimicantes implicitos tenent, multum ex animo dolemus, quod ad vestrae jussionis mandatum vestrae sublimitati occurrere tam longe positi non valemus, praecipue cum vestris sollicitudinibus desit cooperator episcopus Anselmus, in cujus prudentia et fideli consilio plurimum posset inniti vestra discretio. Praeterea dominus noster rex Romanorum Conradus Ratisbonam in octava Pentecostes perveniens, misit nobis legatos cum litteris, praecipiens ut in martyrio apostolorum Petri et Pauli sibi absque ullo dilationis impedimento praesentiam nostram exhiberemus. Misimus vero ad vestrae excellentiae pedes procuratores nostros, quibus confidenter imperabitis, ut juxta beneplacitum vestrum de rebus nostris vestris opportunitatibus subveniant. Vestra vero bonitas, sicut de vobis et de tota Romana Ecclesia confidimus, necessarium eis patrocinium non denegabit.
EPISTOLA CLXVII. CONRADI IMPERATORIS AD H. MINDENSEM EPISCOPUM.  Arguit eum quod fratres Corbeienses vexet.   (Anno 1149.)
Author: Wibaldus Corbeiensis

CONRADUS Dei gratia Romanorum rex, H. venerabili Mindensi episcopo, gratiam suam et omne bonum.

Perlata est ad nos querela fidelis nostri Corbeiensis abbatis, quod de duobus monasteriis in episcopatu tuo sitis, Kaminata videlicet et Visbich, quae nos Corbeiensi monasterio tam consilio quam judicio principum contulimus, magnum impedimentum attuleris, et saepe multumque rogatus Ecclesiam, quae ruina cujusdam pueri monachi polluta dicitur, reconciliare neglexeris. In quo discretio tua diligenter debet perpendere, quid sacerdotalis officii sollicitudo in hujusmodi casu debuit exhibere. Debuit enim discretio tua intelligere, quod de regalibus nostris sicut tua Ecclesia sublimata et dotata est, ita et Corbeiensem Ecclesiam de regni proprietate potuimus honorare. Proinde discretioni tuae per praesentia scripta mandamus ut de caetero a vexatione praedicti Corbeiensis abbatis et rerum monasterii ipsius omnino, sicut nos diligis, abstineas, et praedictam Ecclesiam reconciliare non differas. Nos enim divinae religionis intuitu, et monitu ac petitione reverendi Patris nostri papae Eugenii, praedicta loca divinis obsequiis mancipare studuimus; de quorum turpi et infamissima conversatione non solum eadem provincia, sed etiam regnum nostrum offendebatur: in qua sacra ordinis reformatione tuam plurimum decet cooperari moderationem.
EPISTOLA CLXVIII. WIBALDI ABBATIS AD H. MINDENSEM EPISCOPUM.  Causatur de eo quod Kaminatensem Ecclesiam non reconciliaverit.   (Anno 1149.)
Author: Wibaldus Corbeiensis

Reverendo Patri suo et domino H. venerabili sanctae Mindensis Ecclesiae episcopo, frater WIBALDUS Dei gratia id quod est in Ecclesia Catholica, exiguas orationes et devotum servitium.

Frequenter excellentiam vestram per litteras et per nuntios rogavimus ut Ecclesiae de Kaminata reconciliationis officium, quo indigere dicitur, impenderetis, sed peccatis nostris facientibus, non solum impetrare rogata non potuimus, sed etiam gravioribus responsis, ut accepimus, molestati fuimus. Nunc vero ad nostrae petitionis munimentum etiam domini nostri regis Conradi intercessionem adjunximus, cum tamen nostris meritis potius, quam majori patrocinio vellemus apud vestram celsitudinem niti. Volumus autem vestram sinceritatem non latere, quod Corbeiensis Ecclesia per privilegia Romanorum pontificum hanc dignitatis praerogativam obtinuit, ut si dioecesanus episcopus, quod sui officii est, implere negaverit, ab alio Catholico episcopo obtinere et libere uti possit. Nos vobis debitam reverentiam exhibuimus, et de caetero servire parati sumus.
EPISTOLA CLXIX. CONRADI IMPERATORIS AD WIBALDUM ABBATEM.  Redux e sacra peregrinatione invitat eum ad curiam.   (Anno 1149.)
Author: Wibaldus Corbeiensis

CONRADUS Dei gratia Romanorum rex, WIBALDO Corbeiensi et Stabulensi abbati, gratiam suam et omne bonum.

Certi sumus quod de numero fidelium nostrorum praecipuus inopinatum reditum nostrum summa cordis alacritate suscipias, et prosperitati nostrae tanquam specialis regni et noster amicus plurimum congaudeas. Quod autem in adventu nostro Ecclesia et regnum in reformatione proficiat, orationibus sanctae Ecclesiae, et tam consilio quam auxilio fidelium regni obtinere desideramus. Industriae igitur tuae mandando committimus, quatenus omni occasione postposita ad curiam, quam in Assumptione sanctae Mariae Frankenevort celebraturi sumus, venire non differas, ubi tam de privatis quam de publicis negotiis nostris familiari tecum consilio convenire intendimus. Quae Corbeiensi Ecclesiae pro tua dilectione in abbatiis Kaminata et Visebacho contulimus, ad usus ejus, Deo annuente, conservabimus, certi quod Corbeienses pecuniam, quam juramenti assertione promiserant, indubitanter nobis persolvant.
EPISTOLA CLXX. H. WIBALDO ABBATI.  Quod rex ejus indigeat consilio.   (Anno 1149.)
Author: Wibaldus Corbeiensis

Domino suo WIBALDO Corbeiensi et Stabulensi abbati H. suus servitium servi.

Sicut dignatio vestra mihi praecepit, litteras vestras domino regi transmissas de verbo ad verbum ei fideliter interpretatus sum. Occasionem vero remanendi apud Stabulaus, etsi a domino rege impetrare potuissem, tentare nolui; propterea quod considerata negotiorum multiplicitate tam regi quam vobis hoc dam osum esse animadverti, secretum est quod dico. Dominus rex legationem tam ad Romanos quam ad dominum papam consilio fidelium suorum ordinare intendit. In hoc consilio discretio vestra domino regi necessaria erit. De expeditione quoque in Italiam promovenda, et sorore sua ducissa Poloniae restituenda rex consilium vestrum habere debet. Pro pace restauranda et confirmanda studiose rex et efficaciter laborat. Omnis homo debitum suum ita persolvat, ut nihil omnino debiti sui existat.
EPISTOLA CLXXII. CONRADI IMPERATORIS AD H. EPISCOPUM MINDENSEM.  Arguit ipsum quod Kaminatensem Ecclesiam non reconciliaverit, nec ipsius jussa adimplere curaverit.   (Anno 1149.)
Author: Wibaldus Corbeiensis

CONRADUS Dei gratia rex Romanorum H. Mindensi episcopo gratiam suam et omne bonum.

Meminimus quod per alia scripta pontificalem sollicitudinem tuam admonuimus, ut Kaminatensem Ecclesiam, quam pollutam judicasti, pro casu et morte pueri monachi in resarciendo tecto laborantis, reconciliare ac purgare non differres. Et miramur te non solum mandata nostra, sed officium tuum non implere. Satis diu patrocinatus es enormitati mulierum, quae ibidem habitaverant, et nimium contradixisti, ne divini cultus religio per nos ac nostros ibidem firmaretur. Tua etiam prudentia intelligat et judicet, utrum abbatiam Visbicke demutare et aliquibus personis absque nostro jussu attribuere debueris. Pro his igitur et aliis, in quibus nos offendere nequaquam dubitasti, per praesentia tibi scripta mandamus, et sub obtentu gratiae nostrae praecipimus, ut in proxima Nativitate Domini praesentiam tuam apud Aquisgrani nobis exhibeas, responsurus nobis judicio principum de his, quae circa nos et mandata nostra neglexisse visus fueris. Caeterum si reconciliationem Ecclesiae, de qua supra diximus, amplius differre tentaveris, quoniam privilegium meretur amittere, qui concessa abutitur potestate, nos ejus purgationem ulterius dissimulare nequaquam valebimus.
EPISTOLA CLXXIV. B. EPISCOPI PATHERBURNENSIS ET WIBALDI ABBATIS AD EUGENIUM III.  De lite quae inter Z. praepositum et episcopum Spirensem vertebatur.   (Anno 1149.)
Author: Wibaldus Corbeiensis

Reverendo Patri suo et domino EUGENIO sanctae universalis Ecclesiae summo et universali pontifici BERNARDUS Dei gratia Patherburnensis Ecclesiae humilis minister, et frater WIBALDUS eadem gratia et vestra id quod est in Ecclesia Catholica, perseverantem cum omni devotione et obedientia famulatum.

Cum venissemus in oppidum Frankenevort in Assumptione beatae Mariae ad curiam inclyti triumphatoris filii vestri Conradi serenissimi Romanorum regis, Z. praepositus Spirensis filius vester querelam suam exposuit, praesente Moguntina et Wormatiensi ecclesia, nobis quoque audientibus, et habuit testimonium ab omnibus, quod cum a vestra sanctitate esset reversus, priusquam sudorem viae detergeret, priusquam ad episcopum Wormatiensem et ad abbatem Eboracensem mandata vestra perferret, quibus controversiam, quae in eum mota erat, audiendam determinandamque commiseratis, ab episcopo Spirensi et canonicis ejus in judicium actus est, et per verbum sanctae obedientiae jussus est fratribus reddere infra quindecim dierum spatium, quidquid de praebenda ipsorum eis defuerat interim, dum versus Romam peregrinaretur. In perficiendis itaque mandatis vestris cum praedictum tempus effluxisset, decimo quinto tandem die coepit episcopus praedictum praepositum Z. de inobedientia incusare, et super hoc canonicam pene sententiam a clericis postulare. Cum vero praefatus praepositus sensisset se a canonicis iniquo odio praegravari, et omnia ecclesiastica beneficia sibi praeter morem et ordinem abjudicari, metropolitanum Moguntinum archiepiscopum appellavit, et sic ante datam sententiam, quam adversarius ejus Gevehardus prima voce proferebat, se suaque omnia in vestram tutelam commendans ab eis exivit. Vocatus Spirensis a metropolitano suo cum clericis suis Moguntiam venit ubi, cum jam saepedictus Z. praepositus neque misericordiam neque judicium invenire potuisset, vestram praesentiam appellavit. Haec sunt, Pater charissime, quae veraciter audivimus, et quae pro oppressione fratris nostri pietati vestrae intimare curavimus, scientes procul dubio quod in conspectu vestro misericordia superexaltat judicium, et quod in nullo violari sacrorum canonum decreta patiamini.
EPISTOLA CLXXV. CONRADI IMPERATORIS AD EUGENIUM PAPAM III.  Ut praeposituram Xantensem Thiebaldo capellano suo canonice electo conferre dignetur.   (Anno 1149.)
Author: Wibaldus Corbeiensis

Litteris paternitatis vestrae plenis piissimi affectus, plenis laetitiae et gratulationis, per aliam paginam et per alios nuntios plenius respondere decrevimus, etc. Vide in Eugenio papa III ad annum 1153 inter variorum epistolas ad ipsum.
EPISTOLA CLXXVI. WIBALDI ABBATIS AD GUIDONEM CARDINALEM ET CANCELLARIUM.  Ut praepositura Xantensis Thiebaldo capellano conferatur.   (Anno 1149.)
Author: Wibaldus Corbeiensis

Reverendo Patri et domino GUIDONI sanctae Romanae Ecclesiae cardinali diacono apostolicae sedis cancellario, frater WIBALDUS Dei gratia id quod est in Ecclesia Catholica, seipsum et sua.

Brevis nunc ad vos nobis sermo est, et haec instantis propositi summa, ut petitio domini regis de praepositura Xantensi domino Thiebaldo concedenda exaudiatur. Sic et principi satisfiet, et peccatum inobedientis poena principali punietur. David Philisthaeum in fronte percussit. Idem in psalmo dicit: Imple facies eorum ignominia, et quaerent nomen tuum, Domine. Nulla inde orietur commotio, sed timor et tremor venient super nos. Credimus quod faciem vestram ante purificationem sanctae Mariae videamus.